Privaatvervolgingseenheid gryp in ná onnie tiener glo verkrag | Maroela Media
Die burgerregte-organisasie AfriForum se privaatvervolgingseenheid plaas tans druk op Panyaza Lesufi, die Gautengse LUR vir onderwys, asook die plaaslike polisie nadat aantygings van 'n verkragting by 'n plattelandse skool buite Johannesburg glo nie aandag geniet nie.
Luidens 'n verklaring wat AfriForum Woensdag uitgereik het, is 'n leerder (14) van die Aha-Thuto Sekondêre Skool na bewering verlede jaar deur 'n manlike onderwyser by dié skool verkrag waarna 'n saak van verkragting in September verlede jaar by die polisie aanhangig gemaak is. Die leerder het nie ouers nie en is op haarself aangewese.
Dié aantygings het egter sedertdien op dowe ore geval waarna Angel Ndaba, voorsitter van die skool se beheerliggaam, en Philemon Ndaba, voorsitter van die Suid-Afrikaanse burgerlike organisasie Sanco, die privaatvervolgingseenheid genader het om die ondersoek verder te neem.
Volgens Andrew Leask, ondersoeker by AfriForum se privaatvervolgingseenheid, is daar geen gevoel van dringendheid by die polisie om die aantygings te ondersoek nie. Leask voer aan dat die departement van onderwys sedertdien ook nog nie opgetree het soos hulle gedurende soortgelyke aantygings van seksuele aanranding teen 'n onderwyser van Bryanston High School vroeër vanjaar opgetree het nie.
"Hierdie beweerde misdryf word in 'n baie ernstige lig beskou aangesien 'n minderjarige kind betrokke is en die polisie spesifiek getaak is om kwesbare groepe soos vroue en kinders te beskerm. Die feit dat sowel die polisie asook die provinsiale onderwysdepartement nie optree nie, is 'n gruwelike versuiming van hul pligte en daarom het AfriForum se privaatvervolgingseenheid tot die saak toegetree. Die polisie kan nie selektief wees met die vervolging van verdagtes nie."
Carien Bloem, AfriForum se projekkoördineerder vir onderwys, wou op haar beurt weet waarom Lesufi nie met dieselfde ywer teen die beweerde oortreder optree nie. "Lesufi se tendens om net betrokke te raak by kwessies waar hy media-aandag kan geniet, is tot nadeel van die kwesbaarste leerders wat eintlik sy aandag en toewyding die nodigste het," meen Bloem.
Luidens die verklaring is die onderwyser wat van die misdryf beskuldig word sedert die privaatvervolgingseenheid betrokke geraak het van die skoolterrein verwyder en ondersoek die polisie die klagte.
AfriForum Gauteng Panyaza Lesufi
Die informele gebruik van 'onnie' in MM se kop vd berig is steurend.
Dit versag die algemene narratief vd berig. So asof hierdie n informele aangeleentheid is, eg: " Hey tjommies, raai wat – my onnie het my vandag verkrag"
Dankie AfriForum dat julle hierdie dogter by staan. Indien ek nie meer daar sou wees om my dogter te versorg nie sou ek dit uiters waardeer het indien daar iemand was wat na haar seer sou omsien.
Dankie Karlien, vir u opmerking. Ek sou u graag as Juffrou of Mevrou Karlien wou aanspreek, maar Me weier ek nog al die jare – dit klink te veel na die Mê van 'n skaap en dan vat u my dalk hof toe omdat ek u so noem. Ek vind dat koerante en nuusskrywers vir radio en TV dikwels plattaal ook genoem straattaal gebruik. Vind hulle en hulle redakteurs/-trises dat hulle daarmee grappig is? Of leer hulle dit aan die oorwegend-liberalistiese opleidingsentrums dat hulle sodoende gewild raak? Woorde soos Jan is gepos of LP`s looi Minister op plakkate en voorblaaie… Lees meer »
Ek is baie bly dat ander ook weet hulle sal gehelp word by afriforum. Hopenlik sal die persepsie dat dit net wittes help weldra gesmoor word.
Lesufi is tog te besig om funksionele (lees: Afrikaanse) skole te takel in plaas van werklike probleme en wanfunksionele skole aan te spreek. As daar nie n rassistiese konotasie gemaak kan word nie, stel meneer geensins belang nie. Wat n liederlike mislukking is hy nie!